Afrika e Jugut pushtohet nga trishtimi, pas vdekjes së Mandelës
Funerali mbahet më 15 dhjetor dhe presidenti Jacob Zuma e shpalli këtë dielë ditë lutjesh dhe reflektimi në Afrikën e Jugut
Lajmi për vdekjen e simbolit të luftës kundër apartejdit Nelson Mandela, u perhap mbrëmë me shpejtësi në të gjithë botën, pasi atë e njoftoi Presidenti i Afrikës së Jugut Jacob Zuma në një fjalim solemn. Lajmi përçoi kudo një valë keqardhjeje. Afrikano-jugorët dhe njerëzit në mbarë botën po po i bëjnë homazhe ish presidentit të Afrikës së Jugut që u nda nga jeta dje. Jashtë shtëpisë së Mandelës në Johannesburg, njerëzit u mblodhën për të përkujtuar jetën e tij. Kryepeshkopi Desmond Tutu u tha njerëzve që luteshin sot në Cape Town se trashëgimia e Mandelës do të jetojë përmes popullit të tij. Nelson Mandela vdiq dje në moshën 95 vjeçare. Ai kishte qënë në spital disa herë gjatë viteve të fundit. Mandela do të mbetet në kujtesën e njerëzve si udhëheqësi që drejtoi lëvizjen kundër regjimit racist dhe u vu në krye të një vendi të rilindur, energjik e demokratik që sot njihet si Toka e Ylberit. Afrika e Jugut njoftoi se ceremonia e varrimit të Nelson Mandelës do të mbahet të dielën, më 15 dhjetor, në qytetin e tij të lindjes, Qunu. Presidenti jugafrikan Jacob Zuma nuk dha hollësi lidhur me ceremonitë përkujtimore, por ai e shpalli këtë dielë një ditë lutjesh dhe reflektimi në Afrikën e Jugut dhe i bëri thirrje njerëzve të shkojnë në kisha, xhami, tempuj dhe sinagoga të luten dhe të kujtojnë jetën e Mandelës. Trupi i udhëheqësit jugafrikan do të qëndrojë për tre ditë në sallën e ceremoninë të qeverisë së Afrikës së Jugut, në Pretoria.